Document ID: 32012R0897

KOMISJONI MÄÄRUS (EL) nr 897/2012,
1. oktoober 2012,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses atsibensolaar-S-metüüli, amisulbroomi, tsüatsofamiidi, diflufenikaani, dimoksüstrobiini, metoksüfenosiidi ja nikotiini jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,
ning arvestades järgmist:
(1)
Atsibensolaar-S-metüüli, tsüatsofamiidi ja metoksüfenosiidi jääkide piirnormid on sätestatud määruse (EÜ) nr 396/2005 II lisas ja III lisa B osas. Amisulbroomi, diflufenikaani, dimoksüstrobiini ja nikotiini jääkide piirnormid on sätestatud määruse (EÜ) nr 396/2005 III lisa A osas.
(2)
Seoses kasutusloa andmisega toimeainet atsibensolaar-S-metüüli sisaldava taimekaitsevahendi kasutamiseks aedsalati ja muude salatiliikide, sealhulgas sugukonna Brassicaceae puhul, on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Amisulbroomi kohta on selline taotlus esitatud kasutamiseks tomatite, baklažaanide ja aedsalati puhul. Tsüatsofamiidi kohta on selline taotlus esitatud kasutamiseks mädarõika puhul. Diflufenikaani kohta on selline taotlus esitatud kasutamiseks õli tootmiseks kasutatavate oliivide puhul. Dimoksüstrobiini kohta on selline taotlus esitatud kasutamiseks rukki, sinepiseemnete ja päevalilleseemnete puhul. Metoksüfenosiidi kohta on selline taotlus esitatud kasutamiseks lehtköögiviljade ja värskete maitsetaimede (v.a eskariooli, viinamarjalehtede, ürt-allikkressi ja salatsiguri) puhul.
(4)
Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.
(5)
Nikotiini sisalduse kohta metsaseentes kehtestati ajutised jääkide piirnormid, tingimusega vaadata need jääkide piirnormid uute andmete ja teabe alusel üle, võttes sealhulgas arvesse teaduslikke tõendeid nikotiini loomuliku esinemise või moodustumise kohta metsaseentes. Komisjon sai uusi andmeid ja teavet Euroopa toiduettevõtjatelt, mis kinnitavad nikotiini esinemist metsaseentes tasemel, mis on võrreldav praeguse jääkide piirnormidega. Praegu ei ole siiski veel teaduslikke tõendeid, mis tõendaksid nikotiini loomulikku esinemist metsaseentes ning selgitaksid selle tekkemehhanismi. Seetõttu on toiduahela ja loomatervishoiu alalise komitee 11. mail 2009 kaheks aastaks vastuvõetud otsus jääkide piirnormide kohta metsaseentes ikka veel kehtiv, kuigi on asjakohane pikendada nende jääkide piirnormide kehtivust veel kaheks aastaks, kuni saadakse rohkem teavet.
(6)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(7)
Teiste taotluste kohta tegi toiduohutusamet järelduse, et kõik nõuded andmete osas on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(8)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(9)
Seepärast tuleks määrust (EÜ) nr 396/2005 vastavalt muuta.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. oktoober 2012

Labels: 17
20
0
3
6